Մեր 30-ամյա պատմությունը պայքարի պատմություն է՝ այդ ողջ ընթացքում հասարակությունը պարբերաբար փողոց է դուրս եկել, իր բողոքն արտահայտել, թքել-մրել իշխանություններին, պահանջել, որ նրանք փոխվեն ու փոխեն իր կյանքը։ Իսկ իշխանությունն ամեն անգամ, ավելի ու ավելի դժվարությամբ, ճնշել է բողոքի այդ դրսեւորումները եւ շարունակել ապրել ու գործել այնպես, ինչպես իր սիրտն է ուզում։ Ամեն դեպքում ժողովրդի վերաբերմունքից ոչ մի հետեւություն չի արվել։ Պարզապես՝ ավելի հնարամիտ են դարձել, որ ընտրություններում հնարավորինս շատ քվեներ ստանան, Սահմանադրություն են փոխել, որ իրենց ապահովագրեն, իսկ ծայրահեղ իրավիճակներում անգամ դաժանություն են դրսեւորել ու մարդկանց վրա կրակ բացել, որ պահպանեն այդ քաղցր բանը՝ իշխանություն։ Բայց ոչ մի գնով չեն հրաժարվել իրենց գործելաոճից, վարքից ու իրենց քայլերի մեջ փոփոխություններ չեն նկատվել։